input: KOMISJONI RAKENDUSMÄÄRUS (EL) nr 650/2014,
  4. juuni 2014,
  milles sätestatakse rakenduslikud tehnilised standardid seoses sellise teabe vormi, struktuuri, sisu ja iga-aastase avaldamise kuupäevaga, mille pädevad asutused avalikustavad vastavalt Euroopa Parlamendi ja nõukogu direktiivile 2013/36/EL
  (EMPs kohaldatav tekst)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 26. juuni 2013. aasta direktiivi 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (1), eriti selle artikli 143 lõiget 3,
  ning arvestades järgmist:
  (1)
  Direktiiviga 2013/36/EL on nõutud, et pädevad asutused avalikustavad teatava teabe, et panganduse siseturg toimiks üha tõhusamalt ja et liidu kodanike jaoks oleks läbipaistvus piisaval tasemel. Avalikustatud teave peaks olema piisav, et eri liikmesriikide pädevate asutuste vastuvõetud lähenemisviise oleks võimalik mõistlikult võrrelda.
  (2)
  Selleks et kõnealust hindamist veelgi lihtsustada, tuleks kõigi pädevate asutuste teave avaldada ühtses vormis, seda tuleks korrapäraselt ajakohastada ja see tuleks teha kättesaadavaks ühel elektroonilisel aadressil. Kui direktiivi 2013/36/EL VIII jaotises sätestatud järelevalvealase teabe avalikustamise nõuded on kohaldatavad kogu usaldatavusnõuetekohase reguleerimise valdkonnas laiemalt, siis tehnilistes standardites keskendutakse esimese sammuna sellistele järelevalvealastele kohustustele, mis tulenevad kõnealusest direktiivist ning Euroopa Parlamendi ja nõukogu määrusest (EL) nr 575/2013 (2).
  (3)
  Käesolev määrus põhineb Euroopa Pangandusjärelevalve (edaspidi EBA) poolt komisjonile esitatud rakenduslike tehniliste standardite eelnõul.
  (4)
  EBA on viinud käesoleva määruse aluseks oleva rakenduslike tehniliste standardite eelnõu kohta läbi avatud avaliku konsultatsiooni, analüüsinud võimalikke seotud kulusid ja kasu ning küsinud Euroopa Parlamendi ja nõukogu määruse (EL) nr 1093/2010 (3) artikli 37 kohaselt moodustatud pangandussektori sidusrühmade kogu arvamust,
  ON VASTU VÕTNUD KÄESOLEVA MÄÄRUSE:
  Artikkel 1
  Õigus- ja haldusnormid ning üldised suunised
  Pädevad asutused avaldavad vastavalt direktiivi 2013/36/EL artikli 143 lõike 1 punktile a teabe nende liikmesriigis usaldatavusnõuetekohase reguleerimise valdkonnas vastu võetud õigus- ja haldusnormide ja üldiste suuniste tekstide kohta, kasutades I lisa 1.-8. osas sätestatud kohaldatavaid vorme.
  Artikkel 2
  Valikuvõimalused ja kaalutlusõigused
  Pädevad asutused avaldavad vastavalt direktiivi 2013/36/EL artikli 143 lõike 1 punktile b teabe liidu õiguses sätestatud valikuvõimaluste ja kaalutlusõiguste kasutamise viisi kohta, kasutades II lisa 1.-12. osas sätestatud kohaldatavaid vorme.
  Artikkel 3
  Järelevalvealase läbivaatamise ja hindamise üldkriteeriumid ja metoodika
  Pädevad asutused avaldavad vastavalt direktiivi 2013/36/EL artikli 143 lõike 1 punktile c teabe üldkriteeriumide ja metoodika kohta, mida nad kasutavad direktiivi 2013/36/EL artiklis 97 osutatud järelevalvealasel läbivaatamisel ja hindamisel, kasutades III lisas sätestatud vormi.
  Artikkel 4
  Statistilised koondandmed
  Pädevad asutused avaldavad vastavalt direktiivi 2013/36/EL artikli 143 lõike 1 punktile d teabe usaldatavusnõuete raamistiku rakendamise peamisi aspekte käsitlevate statistiliste koondandmete kohta, kasutades IV lisa 1.-6. osas sätestatud vorme.
  Artikkel 5
  Teabe iga-aastase avaldamise kuupäev
  Pädevad asutused avaldavad direktiivi 2013/36/EL artikli 143 lõikes 1 loetletud teabe ühel elektroonilisel aadressil esimest korda 31. juuliks 2014.
  Pädevad asutused ajakohastavad kõnealuse direktiivi artikli 143 lõike 1 punktis d osutatud teavet igal aastal 31. juuliks eelmise aasta 31. detsembri seisu põhjal.
  Pädevad asutused ajakohastavad kõnealuse direktiivi artikli 143 lõike 1 punktides a-c osutatud teavet korrapäraselt ja mitte hiljem kui iga aasta 31. juuliks, välja arvatud juhul, kui avaldatud teave ei ole muutunud.
  Artikkel 6
  Lõppsätted
  Käesolev määrus jõustub kahekümnendal päeval pärast selle avaldamist Euroopa Liidu Teatajas.
  Käesolev määrus on tervikuna siduv ja vahetult kohaldatav kõikides liikmesriikides.
  Brüssel, 4. juuni 2014